Dubéci, Martin, poslanec NR SR (2024-09-13):
Ďakujem za slovo, pán predsedajúci. Ja len v krátkosti teda za klub Progresívne Slovensko. Ja to považujem až za čarovné, že po tom, čo sme včera teda diskutovali o tom, že ideme odvolávať pána podpredsedu Šimečku, tu predsedajúceho, tak dnes máme rozpravu o tom, ako vyriešime miesto odvolanej pani predsedníčky kontrolného výboru SIS, ale tak asi aj také je deviate volebné obdobie Národnej rady Slovenskej republiky. Uvidíme, že čo nám prinesie druhý rok, keď už ten prvý sme takto teda poodvolávali. Už nám toho veľa neostáva. Tak uvidíme, čo pre nás ešte majú kolegovia pripravené. No, ja som včera bol v diskusnej relácii s pánom poslancom Glückom o šiestej v TV JOJ a on sa tam tak hrozne ako asertívne argumentoval, však opozícia má právo obsadiť aj miesto pána Šimečku, aj miesto pani Kolíkovej, a teda opozícia má právo navrhnúť hocikoho chce. A ja som sa teda spýtal: Pána Šimečku? (Rečník vydal zvuk vyjadrujúci nesúhlas a pokrútil hlavou.) Pani Kolíkovú? (Rečník opäť vydal zvuk vyjadrujúci nesúhlas a pokrútil hlavou.) Tí už, tí už sú aut, hej? Takže takto teda, kolegovia, funguje teda nominácie, nominovanie a právo opozície a takto funguje parlamentná kultúra. A ja teda tu troch kolegov, štyroch, piatich, neviem, šiestich by som sa spýtal, že či takto si predstavujú, že tento parlament bude fungovať do budúcnosti, že keď sa to raz otočí, uvidíme, snáď, možno, dúfajme, že sa to ešte vôbec bude dať, tak či to bude tak potom, že vy budete nominovať a my budeme vravieť, že tento nie, tento nie, tento nie. K tomu argumentu s pánom Blahom a Kotlebom sa ešte dostanem nakoniec, lebo zdá sa mi, že toto nie je úplne tá parlamentná kultúra, ktorú si tu kolegovia žiadajú. No, k dôvodom odvolania pani Kolíkovej, lebo povedzme si, však nikto nie je neodvolateľný. Určite existujú dôvody pre akéhokoľvek funkcionára, či už koaličného, alebo opozičného, aby jednoducho bol, ak by plénum stratilo, ak by plénum stratilo dôveru v daného funkcionára Národnej rady, ale tak poďme sa o tých dôvodoch baviť. A teda nechcem, aby to bolo súťaž o to, že kto mal horšie odôvodnenie. Pani Kolíková snáď sa neod... ja budem možno lojálny, že si myslím, že to Šimečkovo bolo ešte horšie, ale aj to vaše teda bolo dosť zlé, lebo teda odvolávať niekoho za to, že teda použil hlavičkový papier, to bolo celkom dobré. To sa mi zdá, my sme tu mali rozpravu o hlavičkovom papieri, o tom, že čo to znamená konať v mene funkcie, že keď si napíše človek, možno pani Kolíková keby nepovedala v tom liste generálnej prokurátorke, že... Generálnej prokuratúre, že je šéfka toho výboru, oni to možno by netušili, že to je, tak by potom boli z toho nejakí prekvapení. Ale zrazu tam dala tú hlavičku, takže to bol dôvod odvolania. Druhá teda bola teda to, že zvolávala výbory a potom sa tie výbory nezišli a boli tam nejaké organizačné, organizačné problémy. A teda nechcem kolegov už ďalej strašiť so slovom dvojitý meter, ale teda potom akože, prepáčte, ale to potom by sme tu nemali veľa predsedov výborov, lebo tie sa neschádzajú, tak ako pani Kolíková hovorila, kvôli či už účasti poslancov, alebo pretože jednoducho ten parlamentný život je nevyspytateľný, ako ja často hovorím aj svojim kolegom poslancom v našom klube. A teda môj obľúbený, teda úplne, teda tieto dve sú také ľahšie, ale ten už taký vážny, čo je podľa mňa taký koncepčný, je to, že pani Kolíkovú alebo aj pána Krúpu, veľmi aj nás, aj vlastne všetkých opozičných poslancov kritizujú za to, že my ako poslanci kontrolného výboru nechválime službu, že my ako nepodporujeme službu v jej ako štátotvornej činnosti, že netlieskame za plnenie plánu, ale teda ako my ako, zdôrazňujem, členovia osobitného kontrolného výboru činnosti SIS proste tú službu kontrolujeme a vyjadrujeme v rámci nejakých zákonných mantinelov, o ktorých by sme raz mohli v tejto Národnej rade aj diskutovať, tak my ako si dovolíme niečo k tomu povedať. A to je dôvod niekoho odvolať. Tak prepáčte, ale tak, kolegovia, tak ja neviem, vy tam nie ste na to, my sme poslanci Národnej rady. Mimochodom, my ako teleso, ako legislatívna a zákonodarná moc kontrolujeme výkonnú moc. V normálnejších krajinách, v demokratickejších krajinách je, mimochodom, celkom veľké napätie medzi tou legislatívou a exekutívou celkovo, lebo však sa nám nepáči, že čo dennodenne robia, kontrolujeme, ako vynakladajú peniaze, ako využívajú svoje exekutívne, exekutívne právomoci, čo si myslím, že je v záujme všetkých poslancov, aj koaličných, aj opozičných, a nielen takto, ale tak však snáď sa tam raz dostaneme. No, tak zo všetkých týchto dôvodov si myslíme, že dôvody na odvolanie pani Kolíkovej boli márne a fiktívne a z tohto dôvodu v tejto voľbe, ktorá nastane na tejto schôdzi, budeme pani Kolíkovú aj voliť ako náš poslanecký klub. My plne rešpektujeme právo SaS nominovať kohokoľvek sa rozhodne na túto pozíciu a v tomto my aj zotrváme. A nakoniec len dovoľte teda poslednú poznámku. Kolegovia, ak vám vadí to, ja neviem, tomu ja normálne nerozumiem, aj pán Šuca, že ak vám vadí to, že ako sa tu správali k pánovi Blahovi alebo pánovi Kotlebovi, tak prečo potom robíte to isté? Ja naozaj nerozumiem. To vám potom dáva právo sa správať rovnako? Ak vám to tak vadilo, pán poslanec Šuca alebo hocikto ďalší, tak prosím, jednoducho to nerobte a nastavte novú kultúru, alebo potom pokračujete presne v tom istom, čo kritizujete, a ja vám k tomu gratulujem. Ďakujem pekne. (Potlesk.)